Document ID: /roh_data/filtered/fineweb-2-filterrobots_roh.jsonl.gz/52292

Da Bettina Vital -
Ün hom davo ün maisottel cun üna glista, üna cassa ed ün culli. Daspera duos maisinas plü pitschnas raduondas da lain, lasura ün post-it cun ün nom, üna pultruna da valü cotschen s-chüra e duos purtrets giò per terra chi dan la rain.
Quai es nossa prüm’impreschiun davo cha las portas da vaider da l’Hotel Schweizerhof a Vulpera s’han drividas e darcheu serradas automaticamaing. No stain ill’entrada, davant no ün vestibül elegant, sül tschêl sura stuccaturas chi orneschan pitturas i’l stil floreal, lampadaris iglümineschan la gronda sala, d’immez aint üna bar.
Chi sa che cha Thomas Mann varà bavü, cur ch’el d’eira qua sco giast dal 1949.
Karlheinz ans salüda amiaivelmaing e’ns declera: It perquai suot sün las tschinch etaschas, ingio cha vo laivat e guardai che chi’d es d’intuorn. Scha alch s’interessa, tachai lasura ün post-it cun sü vos nom o pigliai güst cun vo. Tuot la mobiglia cun ün punct cotschen resta i’l hotel e nun es vnala.
Cun gronds ögls e cun ün puls chi s’accelerescha giaina d’ün local in tschel contemplond canapès e pultrunas, cumodas e spejels, sopchas e maisinas ruduondas, ovalas, quadratas, lampas da pè e glüminas dal maisin da not, cleppers purtrets inromats ed ün clavazzin a cua. Punct cotschen.
Cagiò i’l plan terrain rivaina illa chadaföuna d’hotel ed illa sala da mangiar dals impiegats. Ingün’orma, l’infrastrucura pulida. Singulas prunas cun paluottas o ternas da pan, magöls da vin alb e posada, curtels e sduns (Chi po dovrar be las furchettas?), ed üna dunsaina caraffas d’aua vaira ferm üsadas. Tuot as poja tour e cumprar per üna nögliaria.
La vendita publica da l’infrastructura da l’hotel Schweizerhof para surreala.
Curius a pensar ch’üna brigada da persunal varà stranglà giò la schoppa per pudair servir casü plü svelt pussibel darcheu ils giasts d’hotel be quist inviern passà. La savur sblachida da la chadafö abandunada lascha supponer il grond travasch chi varà dat cun preparar ils büffès enorms e generusamaing ornats dal Robinson Club chi ha manà quist hotel ils ultims quarant’ons. E lura esa stat a fin. Il grandhotel serra sias portas in avrigl 2016. Durant ils prossems trais ons dessan gnir fattas lavurs da renovaziun, communichescha la possessura ollandaisa. Vi da las paraids penda amo: „Unsere Philosophie“.
No giain a tour suot ögl las chombras e passain pro’l teater d’hotel. Üna sala vaira gronda cun stuccaturas finas e fanestras pitturadas. Tuot sto davent: palc, tecnica e glüms, requisitas, culissas e sün var quatter stangas penda da tuotta sorts büschmainta. Üna schurma perüccas giò per terra. I sarà stat da trattegner als Robinsons sün quista bell’isla, solitaris nu sarana sgüra na stats.
Grazia fitg a tut ils sponsurs da LATABLA:
Il teater riva para - inter ed intrat – in ün cumün vaschin. Vidvart la val s’is’inclinaran dimena nouvas acturas e nouvs acturs pro l’applaus sün sias assas.
Las chombras d’hotel paran da spettar sün lur giasts. Minch’üna ha plü o main listessa mobiglia, quellas plü charas ün pêr extras implü. I fa mal il cour da verer co ch’ellas as schnüdan plan a plan. Qua manca üna pultruna, là manca üna s-chaffa. Ün hom indigen douvra 13 glüminas dal maisin da not ed es landervia da tillas ramassar insembel our da las chombras. I passan duos mataratschs per ot sün roudas dasper no via. Ingio mâ rivaran quels? Üna mantunada da plümas nordicas lavadas da buna qualità ed ün’otra cun mantels da bogn albs stan a disposiziun i’l chombrin da la roba da let.
Ün hotel as svöda e vain deconstrui. Ma al listess mumaint as fuorma alch nouv. Nun esa eir bel da savair cha las glüminas dal maisin da not dal Schweizerhof faran parada in 13 chombras nouvas, pac davent? E cha las plümas chi daivan chod ons ed ons als giasts d’hotel, as sparpaglian uossa in Engiadina Bassa e rivan in üna stanza e tschella dond inavant chod?
Vis uschea, as pudessa dir cha l’hotel as sfilappa e tira seis fils illa regiun. Ch’el as svöda es be üna part dal process.
Meis hom vain tuot satisfat cun ün mantel da bogn alb. Cha quel saja perfet per far la sauna. No guardain our da fanestra giò dal quart plan. Üna vista magnifica sün Scuol, e sül bogn avert be dasper l’hotel (cf. il text Ün sigl in ün oter muond – il bogn avert Vulpera sün quist portal). Eu m’algord amo bain dals mantels da bogn albs e las pantoflas dals giasts d’hotel ch’eu admiraiva plü bod cun ir a nodar e star a sulai i’l bogn avert.
Cun üna maisina ruduonda da lain, quatter sopchas da valü, trais plümas e duos mantels da bogn tuornaina i’l vestibül. Karlheinz respuonda cun üna calma a tuot las dumondas. Intant es rivada glieud e glieud. El ans nomna il predsch da nossa schelta ed ingrazcha. No mettain la roba in ün chantun e tachain eir no sü ün post-it.
La porta da vaider as serra davo nossas rains via e cul mantel da bogn alb suot bratsch filaina da la foura giò vers Gurlaina.
Text e fotografia: B. Vital, Turitg
Suonda LATABLA!